บลจ.ทหารไทยเปิดขายกองทุนเกาหลีใต้
บลจ.ทหารไทย ยันกองทุนลงทุนพันธบัตรเกาหลีใต้ ยังได้รับความนิยม เปิดขาย 2 กองทุนใหม่พร้อมกัน
23 ก.พ. 2553

บลจ.ทหารไทย ยันกองทุนลงทุนพันธบัตรเกาหลีใต้ ยังได้รับความนิยม เปิดขาย 2 กองทุนใหม่พร้อมกัน
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย  เปิดเผยว่า บริษัทเตรียมเปิดขายกองทุนเปิดเพื่อลงทุนในพันธบัตรเกาหลีใต้เพิ่มอีก 2 รุ่น คือ รุ่นที่ 54 อายุประมาณ 1 ปี มูลค่ากองทุน 1,000 ล้านบาท ผลตอบแทนประมาณ 1.70%  และรุ่นที่ 58 อายุประมาณ 1 ปี 9 เดือน มูลค่ากองทุน 500 ล้านบาท ให้ผลตอบแทนประมาณ 2.40%  เปิดขายครั้งแรกวันที่ 24 ก.พ.– 2 มี.ค.นี้ ลงทุนขั้นต่ำ 2,000 บาท
ทั้งนี้ทั้งสองกองทุนมีนโยบายลงทุนในพันธบัตร ตั๋วเงินคลัง หรือพันธบัตรธนาคารแห่งชาติที่รัฐบาล องค์กรหรือหน่วยงานรัฐบาลเกาหลีใต้ เป็นผู้ออกหรือค้ำประกัน ซึ่งมีความเชื่อถือระยะสั้นของตราสารหรือผู้ออกตราสารในระดับ A+/F1 จากสถาบัน FitchRatings โดยกำหนดให้มีการทำสัญญาปกป้องความ เสี่ยงจากอัตราแลกเปลี่ยนเต็มจำนวน
“บริษัทยังคงได้รับความสนใจอย่างต่อเนื่องจากผู้ลงทุนสำหรับการออกกองพันธบัตร เกาหลีใต้ทั้ง 4 กอง ที่ได้ออกไปแล้วในปีนี้ และกองทุนที่เปิดใหม่มีผลตอบแทนมากกว่าอัตราดอกเบี้ยเงินฝากในประเทศ  ถือเป็นทางเลือกในการบริหารและจัดการเงินลงทุนในระยะปานกลางที่เหมาะสมไม่นานเกินไป"นายสมจินต์ กล่าว